2. ΕΓΚΥΚΛΙΟΣ ΙΚΑ Αριθ. 41 της 19 Φεβρ. 1952 Περί προσωπικής κρατήσεως οφειλετών ΙΚΑ. Εξ υποβληθεισών ημίν αναφορών ενίων Υποκ/μάτων, προκύπτει, ότι οι Διευθυνταί των Ταμείων του Κράτους εφαρμόζουν την υπ’ αριθ. 9804/51 απόφασιν της Επιτροπής του άρθρ. 17 του ν. 5940/33, γενομένην δεκτήν υπό του κ. Υπουργού των Οικονομικών, «όπως η επιδίωξις της εισπράξεως των εις τα Ταμεία του Κράτους αυτοτελώς βεβαιωμένων και βεβαιωθησομένων εσόδων των Νομικών Προσώπων πλην των Δήμων και Κοινοτήτων  περιορισθή εις πάντα τα υπό του Ν.Ε.Δ.Ε. προβλεπόμενα μέσα πλην του τοιούτου της προσωπικής κρατήσεως των οφειλετών» προκειμένου και περί της εισπράξεως των απαιτήσεων του Ιδρύματος εκ καθυστερουμένων εισφορών κλπ. Επίσης εκ των ως άνω αναφορών προκύπτει, ότι πολλοί Διευθυνταί Ταμείων του Κράτους, εκ παρανοήσεως προφανώς της ως άνω υπ’ αριθ. 9804/51 αποφάσεως επέστρεψαν υμίν τας αποσταλείσας υφ' υμών προς τούτους καταστάσεις οφειλετών του Ι.Κ.Α., αίτινες χρησιμεύουν ως τίτλοι δια την βεβαίωσιν και είσπραξιν των ανωτέρω απαιτήσεων του Ιδρύματος, μη χρησιμοποιούντες κατ’ αυτών όχι μόνον το αναγκαστικόν μέσον της προσωπικής κρατήσεως, αλλ’ ούτε και τα υπόλοιπα τοιαύτα του άρθρ. 12 του νόμου «περί εισπράξεως δημοσίων εσόδων». Σχετικώς κοινοποιούμεν υμίν κατωτέρω την υπ’ αριθ. 45229/7584/23.1.1952 γνωμοδότησιν της Νομικής Υπηρεσίας του Ιδρύματος, προς το περιεχόμενον της οποίας συμφωνούμεν, καθ’ ην η ανωτέρω υπ’ αριθ. 9804/51 αποφάσις δεν ισχύει προκειμένου περί εισπράξεως απαιτήσεων του Ιδρύματος εκ καθυτερουμένων εισφορών, προσθέτων τελών ή προσαυξήσεων, διότι την υπό του ν. 5940/33 παρεχομένην ευχέρειαν αναστολής καταβολής οφειλομένων ή τμηματικής καταβολής αυτών ασκεί, συμφώνως προς το άρθρ. 27 παρ. 3 του Α.Ν. 1846/51 προκειμένου περί των ανωτέρω απαιτήσεων του Ιδρύματος ουχί η επιτροπή του άρθρ. 17 του ν. 5940/33 αλλά το κατά τους Κανονισμούς του Ι.Κ.Α. αρμόδιον όργανον. Συναφώς παραγγέλλομεν, όπως αποστείλητε εκ νέου τας καταστάσεις οφειλετών του Ι.Κ.Α. εις τα αρμόδια Ταμεία του Κράτους και εξακολουθήσητε, ως και πρότερον, να βεβαιώνητε εις ταύτα τας καθυστερουμένας εισφοράς γνωρίζοντες άμα εις τους Διευθυντάς τούτων, ότι δεν ισχύει προκειμένου περί εισπράξεως των ως άνω απαιτήσεων του Ιδρύματος η υπ’ αριθ. 9804/51 απόφασις της Επιτροπής του άρθρ. 17 του ν.5940/33 και ότι κατά των οφειλετών του Ι.Κ.Α. δέον να κάμνουν χρήσιν των αναγκαστικών μέσων του άρθρ. 12 του νόμου «περί εισπράξεως δημοσίων εσόδων» περιλαμβανομένου και του αναγκαστικού μέσου της προσωπικής κρατήσεως. Επίσης γνωρίζομεν εις υμάς, ότι δια ταυταρίθμου εγγράφου μας, προς το Υπουργείον Οικονομικών, εζητήσαμεν, όπως τούτο παράσχη σχετικάς οδηγίας προς τους Διευθυντάς των Ταμείων του Κράτους. Η παρούσα επέχει θέσιν απαντήσεως εις τας επί του θέματος τούτου υποβληθείσας αναφοράς Υποκ/μάτων τινων. Σελ. 133 Εκτέλεση 15Β.Γ.γ.2 